
EMILY FORBES

Dobbel lykke

Oversatt av Hilde Agnete Sandnes

Miniserie: Bølgevarsel


Store bølger og høy puls! Bli med livredderne til Sydneys populære strand Bondi Beach. Her gjelder det å holde tungen rett i munnen og ikke la seg distrahere av noe, spesielt ikke hete blikk fra en kollega … Dette er del tre i miniserien Bølgevarsel.

Emily Forbes er en prisvinnende forfatter av legeromaner for Harlequin. Hun har skrevet over tjuefem bøker og har to ganger vært finalist i Australian Romantic Book of the Year Award, som hun vant i 2013.


Til jentene i bokklubben.

Etter atten år er det på tide å takke dere for de gode stundene med vin, latter, noen tårer, og utallige bøker! Til dere som har vært med fra første dag – Kate, Tamara, Vicki og Wendy – denne boken er tilegnet dere.

Kjærlig hilsen Emily.

«Doktor Patel, vi får inn en ambulanse. Bevisstløs seksten år gammel pasient med diabetes. Kan du ta deg av henne?»

Ajay la fra seg mobiltelefonen på sykepleiernes vaktrom. Han likte ikke å bære med seg telefonen når han jobbet fordi den kunne distrahere ham. Når den lå på vaktrommet, kunne kollegene hans se hvem som ringte og gi ham beskjed hvis det var noe viktig. Det var én innkommende telefon som aldri ville forbli ubesvart, og den var relatert til sønnen hans.

Han hadde tenkt å ringe hjem for å høre hvordan det gikk med Niki, men det måtte vente nå. Sønnen hadde virket litt utilpass samme morgen, og selv om han visste at Mrs. Singh, hushjelpen og barnepiken hans, ville gitt ham beskjed hvis det oppsto problemer, var han like fullt litt bekymret.

Bekymringen slapp aldri taket i ham. Han innså at han var overbeskyttende, at han alltid var forberedt på dårlige nyheter. Når leger ble foreldre, var de enten alltid på vakt overfor den minste lille forkjølelse eller skramme, mens andre ignorerte sykdomstegn og småskader såfremt barnet ikke var alvorlig sykt.

Niki hadde vært en prematur baby. Fødselen hadde vært traumatisk, og han hadde spesielle behov. Som enslig far til et funksjonshemmet barn, hadde Ajay et ekstra stort ansvar, og bekymringene ville ikke forsvinne med det første.

Det var på grunn av Nikis behov at han hadde søkt på stillingen på akuttmottaket ved Bondi General Hospital. De bodde i Bondi, men Ajay hadde pendlet den lange veien til North Sydney Hospital på motsatt side av havnen, og reiseveien hadde spist opp mye av tiden hans med Niki og tappet ham for energi. Det hadde vært en belastning, og en forandring måtte til.

Han hadde hatt to valgmuligheter; bytte bolig eller jobb. Han hadde ikke ønsket å rive Niki opp fra hjemmet han kjente, og som også Ajay var så glad i. Han var fortsatt ganske ny på Bondi General, men han håpet den nye jobben ville løse mange problemer etter hvert som han fant seg bedre til rette.

Han hørte sirener som nærmet seg og gikk mot ambulansemottaket. Heten og fuktigheten slo imot ham idet han gikk ut fra sykehuset. Sommeren i Bondi var varmt og klam. Han hadde vokst opp i tropene og var vant til klimaet, men kontrasten mellom den svale temperaturen fra luftavkjølingsanlegget innendørs og den lumre luften i Sydney var stor, og han kjente allerede svetten bryte frem på ryggen.

Ambulansen svingte inn foran inngangen, og det ble ikke tid til å tenke mer på været eller Niki. Han hadde en jobb å gjøre.

Han åpnet bakdøren på ambulansen, og en ung kvinnelig paramedic steg ut. Han hadde sett henne før. Etter tre uker i jobben på Bondi General, begynte han å dra kjensel på ansiktene, men navnene var ikke like lett å huske.

Han merket seg navnet på overdelen hennes. Mei. «Hei, Mei, hva har vi her?» spurte han mens Mei trykket på knappen for å løse ut pasientbåren.

«Bevisstløs seksten år gammen jente med diabetes type en. Hypoglykemisk episode. Vi plukket henne opp ved Campbell Parade.»

Ajay kjente til Campell Parade, en gate som gikk parallelt med den berømte stranden. Den lå bare en ti minutters kjøretid unna sykehuset.

«Hvordan er de vitale funksjonene hennes?» spurte han.

«Blodglukose 3,3 mmol per liter, puls 140. Vi har gitt henne et milligram Glukagon, og hun får ti prosent glukose intravenøst.»

Ambulansepersonellet hadde tatt godt vare på pasienten, og det var ikke så mye mer Ajay kunne foreta seg der og da, bortsett fra å observere henne og håpe at hun snart kom til bevissthet igjen.

«Vet du navnet hennes?»

«Breanna», svarte Mei idet ambulansesjåføren kom ut sammen med en annen ung jente. Jenta hadde grått, og Ajay antok at hun var en venninne, for ingen hadde nevnt noe om en pasient nummer to.

«Kommer hun til å bli frisk?» spurte jenta.

«Og hvem er du …?»

«Isobel.»

«Du var sammen med Breanna?»

Jenta nikket.

«Fortell meg hva som skjedde.»

«Hun sa at hun ikke følte seg bra, og så kollapset hun.»

«Hadde hun drukket alkohol?»

Jenta nikket. «Vodka.»

Ajay var ikke overrasket. Det var forbudt å drikke alkohol på Bondi Beach, men området rundt Campbell Parade, som grenset til stranden, var et kjent sted for fest og fornøyelser. Alkohol og diabetes var ingen god kombinasjon, men Ajay skulle spare formaningstalen til senere. Akkurat nå trengte han flere opplysninger.

«Vodka og hva mer?»

«Limonade.»

«Sukkerfri limonade?»

Isobel ristet på hodet. «Nei. Hvordan det?»

Sukkeret i drinken gjorde risikoen enda større, men han overhørte spørsmålet hennes og fokuserte på pasienten.

«Har hun spist noe?» spurte han mens han og Mei trillet båren inn. «Visste du at hun er diabetiker?» tilføyde han da Isobel ristet på hodet igjen.

«Selvsagt.»

«Har dette skjedd før?»

Ny hoderisting.

«Forsøkte du å gi henne noe søtt å spise eller drikke?»

«Nei. Hun hadde ikke med seg medisinene sine, og det skjedde så fort. I det ene øyeblikket var hun helt i orden før hun plutselig lå på bakken.»

«Slo hun hodet i fallet?»

«Jeg tror ikke det.»

«Har hun inntatt noe annet? Noe illegalt? Inhalert noe? Tatt tabletter?»

Det var sommerferie og to dager etter jul, og folk var i partymodus. Ajay hadde jobbet lenge nok på akuttmottak til å vite at narkotiske stoffer var blitt mer vanlig, at de var billigere enn alkohol og hadde færre kalorier. Spesielt unge jenter hadde begynt å innta tabletter i et omfang han ikke hadde registrert før, og han måtte vite hva han sto overfor.

«Vi tok ikke narkotiske stoffer. Vil hun bli bra igjen?» gjentok Isobel.

«Jeg håper det. Har noen ringt foreldrene hennes?»

«Kommer du til å ringe til dem?» utbrøt Isobel opprørt.

«Breanna er bare seksten år. Vi må informere dem.»

«Vi kommer til å havne i trøbbel.»

«Kanskje. Men du må vente her mens vi tar en vurdering av henne», sa han da Isobel fortsatte å følge etter dem. «Du må gi oss noen flere opplysninger om Breanna.»

Han nikket til Julie, sykepleieren som sto klar til å ta imot dem, og hun fulgte Isobel til venterommet.

«Hun skal inn på rom nummer tre.»

Breanna ble flyttet over fra båren til en seng, og Ajay plasserte en oksygenmaske over ansiktet hennes mens en sykepleier koblet henne til monitorene. Så rekvirerte han rutinemessige blodprøver og en alkoholtest før han ba sykepleieren om å fortsette å gi henne ti prosent glukose intravenøst.

Han skulle vente litt i håp om at Breanna ville komme til bevissthet før han kontaktet foreldrene hennes. Julie hadde neppe ringt til dem ennå, i påvente av mer informasjon om Breannas tilstand. Dessuten forventet hun nok at han skulle ta den telefonen. Det var en del av jobben hans.

Julie kom inn i behandlingsrommet med et papir i hånden. «Navnet og telefonnummeret til Breannas foreldre», sa hun og slapp det ned i brystlommen på legefrakken hans. «De er i Vest-Australia i forbindelse med en fødselsdagsfeiring, og jentene var alene hjemme i noen dager. Du kan ringe dem, men de kommer seg ikke hjem i dag.»

Han nikket. Det var blitt sent, og Breannas foreldre var langt unna, i motsatt ende av landet. «Vel, vi skal ikke skrive henne ut», fastslo han. Hun var bare seksten år, og han ønsket ikke å overlate henne i noen andres varetekt. «Hun skal legges inn på barneavdelingen. Jeg skal ringe til foreldrene hennes hvis du kan finne en ledig seng til henne der?»

Han gikk for å finne Isobel i påvente av flere detaljer før han snakket med Breannas foreldre. Hadde hun hatt en lignende hypoglykemisk episode relatert til alkohol før? Visste foreldrene i så fall om det?

«Har dette skjedd før?» spurte han Isobel.

«Er vi i trøbbel?» undret hun og unnvek spørsmålet hans.

«Tenker du på foreldrene dine? Breannas foreldre? Eller politiet?»

«Politiet!»

«Ambulansesjåførene sa at de plukket opp Breanna på Campbell Parade, i nærheten av stranden», fortsatte han. «Dere er begge under atten år. Drakk dere alkohol på offentlig sted?»

«Nei! Vi drakk et par drinker hjemme før vi dro ut.»

Ajay mistenkte at det var mer enn bare et par drinker, men det var irrelevant akkurat nå. Og hvis de ikke ville bli anklaget for å ha drukket på offentlig sted, var det en ting mindre å bekymre seg for.

Julie ventet på ham idet han avsluttet telefonsamtalen med Breannas oppskakede foreldre. Han hadde forsøkt å dempe bekymringen deres, men som far visste han at de måtte være veldig redde. Og det faktum at de befant seg tusenvis av mil unna, forsterket nok frykten deres.

«Et team kommer fra barneavdelingen for å ta henne med opp til avdelingen», opplyste Julie. «Når vi snakker om solen …»

Han snudde seg, og glemte neste å puste.

For rett foran ham sto en blond og vakker åpenbaring. Noen få centimeter lavere enn ham, iført en blå uniform som matchet øynene hennes. Det lyse, gylne håret ble holdt tilbake fra ansiktet med et hårbånd dekorert med blomstermotiv. Leppene var rosa, og huden hadde en varm glød. Hun var slående vakker, og ikke en person han hadde forventet å se.

«Hallo, Daisy. Hallo Bill», hilste Julie.

Ajay hadde ikke enset den mannlige helsearbeideren som sto ved siden av kvinnen. Det var uoppmerksomt av ham, men han tvilte på at noen ville ha klart å ta blikket fra henne.

«Pasienten vår er her», sa Julie og pekte mot behandlingsrommet. «Doktor Patel kan gi dere rapport.»

Han ble plutselig usikker på om han husket noe som helst om pasienten. Det lignet ikke ham å miste konsentrasjonen, men hjernen hans var helt blank. Han trengte et øyeblikk til å samle tankene.

«Unnskyld meg, men har vi møtt hverandre før?» utbrøt han for å vinne tid. Det var noe kjent ved henne. En fornemmelse av déjà vu. «Jeg har ikke jobbet lenge her på Bondi General», tilføyde han med et smil. «Og jeg strever fortsatt med å sortere hvem jeg burde huske å ha sett før.» Men han tvilte på at han ville ha glemt henne.

Hun ristet på hodet. «Nei, vi har ikke møtt hverandre før. Jeg er sykepleier på barneavdelingen. Mitt navn er Daisy Carlson», opplyste hun idet hun gikk inn til pasienten.

Carlson? Han fikk rynker i pannen. Etternavnet virket kjent.

«Du har sikkert jobbet med min søster Lily. Hun er lege på akuttmottaket.»

Var det derfor hun virket så kjent?

Det var definitivt en likhet mellom dem – de var begge blonde og vakre – men han trodde ikke det var forklaringen på fellesskapet han følte med henne. Skjønt han kunne ikke sette fingeren på hva som hadde trigget den fornemmelsen.

«Selvsagt. Daisy, sa du?» Han smilte.

Hun nikket, og han var oppmerksom på at hun stirret intenst på ham. Han lurte på om hun var like betatt av ham som han var av henne. Tanken var smigrende.

«Dette er pasienten vår?» spurte hun.

Hun flyttet blikket fra pasienten til Ajay. Og han fikk fornemmelsen av at oppmerksomheten hennes handlet mer om at hun mønstret og vurderte ham enn at hun var betatt. Den tanken var ikke like smigrende, og han lurte på om hun tvilte på ham som lege. Han var riktignok ny på sykehuset, men han visste hva han drev med.

Han nikket. «Breanna. Diabetes type en. Hun kom inn bevisstløs med hypoglykemi etter å ha drukket alkohol. Hun har kommet til bevissthet, hun er stabil og sover nå. Men hun er bare seksten år, og jeg vil ikke skrive henne ut uten tilsyn fra noen voksne.»

«Hvor er foreldrene?»

«Bortreist for helgen. De er i Margaret River vest i landet. Jeg har snakket med dem, men de har en tre timers kjøretur foran seg til Perth, som betyr at de ikke rekker det siste kveldsflyet hjem. Neste fly går klokken seks i morgen tidlig.»

Daisy nikket. «Ok.»

*

Daisy var forundret over at hun var i stand til å forme en hel setning. Det var så vanskelig å konsentrere seg når doktor Patel så på henne. Smilet hans hadde gjort henne ør. Hun hadde vært fristet til å gripe tak i noe for ikke å miste balansen.

Hun prøvde å konsentrere seg om hva han sa, men da måtte hun samtidig fokusere på leppene hans – og det var slett ikke til hjelp for henne. Leppene var velformede og fyldige, og hun ventet på at de skulle vide seg ut i et nytt smil.

Hun løftet blikket til øynene isteden. De var nydelige. Mørke og intense, som varm sjokolade, hete og sensuelle. Hun var svak for pene øyne. Og lepper. Hun kunne lese på munnen til folk, men hun hadde også lært seg å lese ansiktsuttrykkene deres, og øynene var sjelens speil. Øynene fortalte henne hva et menneske følte, og det var til hjelp for henne når hun ikke kunne høre tonefallet.

Hun plukket opp pasientnotatene mens Bill gjorde seg klar for å forflytte Breanna ut fra akuttmottaket. Hun bladde gjennom rapporten, registrerte blodprøvesvarene og listen over medisiner, uten at hun egentlig fikk med seg noe som helst.

Hun holdt et fast grep om sengen mens Bill kjørte den gjennom korridoren. Han trengte ikke hjelp, men Daisy trengte noe å støtte seg til. Hun kjente seg mo i knærne, og hjertet banket som besatt. Og det skyldtes ikke pasienten, men den nye legen på akuttmottaket.

Hun følte blikket hans på seg på vei mot heisen, men hun motstå fristelsen til å snu seg og se seg tilbake.


2

Ajay møtte tidlig opp på jobb. Han hadde tatt sin daglige svømmetur i raskt tempo og hoppet over kaffekopp nummer to for å få tid til å se til Breanna før han tok fatt på sin egen vakt.

Breannas foreldre var ventet samme morgen, og han ville være oppdatert om tilstanden hennes. Selv om hun var blitt forflyttet fra hans avdeling til barneavdelingen, var han fortsatt hennes ansvarlige lege, og han ville gjerne møte foreldrene hennes.

Han stakk innom Kerry, avdelingssykepleieren på barneavdelingen, som informerte ham om at Breannas foreldre hadde landet på flyplassen og var på vei til sykehuset. Han ville rekke å se til Breanna før de kom.

Breanna var eldre enn de fleste pasientene på barneavdelingen og hadde fått et eget værelse. Gjennom vinduet i døren så Ajay at Daisy var inne hos henne.

Det blonde håret var samlet i en stram flette som var pyntet med gule tusenfryd. Hun strakte armene opp mens hun justerte det intravenøse dryppet, og blikket hans dvelte ved de slanke underarmene og håndleddene. Hun var nett og delikat.

«God morgen», hilste han idet han steg inn i rommet og lukket døren etter seg. «Jeg forventet ikke å se deg igjen i dag.»

Han snakket med lav stemme av hensyn til pasienten som sov. Han hadde håpet å få se Daisy igjen, og gjensynet fikk ham til å smile. Det var så lenge siden han hadde gledet seg over å se noen andre enn Niki.

Glede, forventning og spenning hadde manglet i livet hans den siste tiden, og han hadde glemt hvordan det føltes å glede seg til å se noen igjen.

Han ventet på at Daisy skulle besvare hilsenen hans. Men hun ignorerte ham.

Hadde han snakket for lavt? Han gikk lenger inn i rommet og prøvde igjen. «Hallo. Hvordan går det med pasienten vår?»

Fortsatt ingen respons.

Ajay rynket pannen. Dette var merkelig.

Han stilte seg på motsatt side av sengen, rett overfor Daisy. Hun snudde hodet brått mot ham. Så la hun hånden på brystet og kvakk til.

«Å, du skremte meg.»

«Hørte du ikke at jeg kom inn?» undret han.

«Nei.»

Hun mønstret ham inngående. Like intenst som hun hadde iakttatt ham kvelden før på akuttmottaket. Som om han fanget oppmerksomheten hennes. Det smigret ham. Hun ristet på hodet, og morgensolen som trengte inn gjennom vinduet, fikk det gylne håret til å skinne. Han ble så blendet av synet at han hadde problemer med å oppfatte den neste setningen hennes.

«Jeg er døv.»

Ajay rynket pannen uforstående igjen. «Sa du at du er døv?»

Hun nikket.

Han åpnet munnen og lukket den igjen. Han hadde lyst til å si at uttalen hennes var perfekt. Spørre henne hvordan hun kunne snakke så klart og tydelig, men han ville ikke fornærme henne.

«Jeg ble ikke født døv», forklarte hun, som om hun var vant med folks undring. «Jeg ble døv som barn. Jeg kan snakke, men ikke høre.»

Han tok seg i å se etter høreapparater i ørene hennes, men så ingen. Heller ingen hørselsimplantater. Håret var satt opp, så det ville vært synlig.

«Jeg leser på leppene og kan tegnspråk», la hun til.

Nå følte han seg dum. Så det var derfor hun iakttok ham så intenst når han snakket. Ikke fordi han fascinerte henne. Han følte seg som en idiot.

Han var vant til å forholde seg til mennesker med nedsatt hørsel. Hver dag. Men han var ikke vant til ikke å vite hva han skulle si. At frykten for å si noe galt gjorde ham stum.

Han lot hendene snakke for ham. Det visste jeg ikke.

«Hvordan kunne du vite det?» Ansiktet hennes røpet forbauselsen idet det gikk opp for henne at han kunne tegnspråk.

Sønnen min er døv, forklarte han med hendene.

Hun smilte, og han kunne ha sverget på at hjertet hans hoppet over et slag.

Dette var latterlig. Her sto han inne på et pasientrom og hadde en lydløs samtale med en fremmed. Håndflatene var blitt klamme, og han følte seg som en skolegutt. En målbundet skolegutt.

«Jaså?» svarte hun.

Han nikket og brukte stemmen igjen, i visshet om at han ikke ville klare å holde en voksen samtale i gang med bare tegnspråk. «Men tegnspråkferdighetene mine er begrenset. Sønnen min har ikke fylt to år, så jeg har ikke lært meg så mange tegn ennå.»

Han lurte på hvordan hun klarte seg i hverdagen, og denne nysgjerrigheten på et annet menneske overrasket ham. Han hadde levd i sin egen boble de to siste årene. Fokusert på jobben og sønnen. Denne nyoppståtte interessen for en annen person var forfriskende.

«Kommer du for å se til Breanna?» spurte hun og dreide samtalen over på pasienten.

Han lurte på om hun gjorde det bevisst. «Ja. Jeg vil ha en fersk oppdatering før foreldrene kommer. Hvordan går det med henne?»

«Det går bra. Hun er stabil, og hun husker at hun var ute i går kveld. De vitale funksjonene er normale, og de to siste blodsukkerverdiene var begge over fire mmol per liter.»

Kerry stakk hodet inn samtidig som Breanna rørte på seg og åpnet øynene. «Breannas foreldre er her.»

Breannas mor, en kortvokst kvinne med bekymringsrynker i pannen, kom hastende inn, etterfulgt av ektemannen.

Begge hastet rett bort til datteren uten å ta seg tid til å hilse.

Daisy hadde stilt seg foran monitorene ved hodeenden, og han skjønte at det var for å kunne se ansiktene og lese konversasjonen.

«Breanna! Jenta mi, hva skjedde? Er alt i orden med deg?» Moren omfavnet datteren og Breanna brast i gråt.

Kvinnen løftet hodet og stirret opp på Ajay, som om hun forventet et svar fra ham siden datteren ikke fikk frem et ord.

«Jeg er doktor Patel», sa Ajay. Han snudde seg halvveis mot Daisy, slik at hun kunne se munnen hans. Det var viktig for ham at hun følte seg inkludert. Det var tross alt hun som tok vare på Breanna. «Vi snakket sammen i telefonen i går kveld. Det går bra med Breanna. Hun har vært heldig.»

«Jeg fatter ikke hvordan dette kunne skje?»

«Det vanlige», svarte Ajay tørt. «For mye alkohol.»

«Du er bare seksten år!» protesterte Breannas mor og vendte seg mot datteren igjen. «Hvor fikk du tak i alkoholen?»

Breanna hikstet gråtkvalt, men hvis hun håpet at det ville spare henne for foreldrenes spørsmål, tok hun feil.

«Bree?» innskjøt faren strengt.

«Vi har falske ID-kort.»

«Ikke nå lenger!»

«Jeg er så lei for det. Det var ikke meningen at dette skulle skje.» Breannas underleppe dirret igjen. «Jeg drakk ikke så mye.»

«Du burde ikke ha drukket noe.»

Ajay brøt inn. «Faren din har rett, Breanna. Alkohol og diabetes er ingen god kombinasjon. Det har sikkert legen din også sagt til deg?»

Ajay var sikker på at Breannas lege hadde forklart faren med alkohol for henne. Hun var bare seksten år, men det var ikke uvanlig at tenåringer drakk alkohol, og hun måtte kjenne til risikoen.

Breanna nikket. «Ja, men jeg forsto ikke hvor farlig det er.»

«Du sa at hun fikk et hypoglykemisk illebefinnende?» spurte faren. «Burde ikke sukkeret i alkoholen øke blodsukkeret hennes?»

Ajay hadde bevisst sørget for en viss avstand mellom seg selv og Daisy slik at hun kunne lese på leppene hans, men også fordi han kunne la seg distrahere av parfymen hennes hvis han sto for nær.

Han stilte seg litt nærmere for å forsikre seg om at hun fokuserte på ham, og armen hans streifet hennes. Huden var kjølig, men han følte likevel at det oppsto en svak gnist mellom dem, som om den fysiske kontakten mellom dem genererte varme. Daisy rykket til, og han skjønte at hun enset det samme.

«Det stemmer for små mengder», bekreftet han. «Sukkeret kan øke blodsukkernivået i begynnelsen, men dette vil bli etterfulgt av et blodsukkerfall når effekten av alkoholen i leveren slår inn. Og med overdrevne mengder, blir leveren overbelastet.»

Det var viktig at Breanna forsto risikoen hun utsatte seg selv for.

«Leveren vil alltid forbrenne alkohol før alt annet. Den vil fjerne alkoholen fra blodet ditt istedenfor å regulere blodsukkeret med å frigjøre lagret glukose, noe som kan føre til lavt blodsukker, hypoglykemi. Derfor er det viktig ikke å drikke alkohol på tom mage når blodsukkerverdien allerede er lav. Risikoen for lavt blodsukker er der både mens du drikker, og i mange timer etterpå. Alkohol kan også gjøre det vanskeligere å gjenkjenne symptomene på for lavt blodsukker. Hypoglykemi kan se ut og føles som om man er beruset. Alkohol kan gjøre deg omtåket, søvnig og desorientert – de samme symptomene man får når blodsukkerverdiene blir for lave. Isobel fortalte at du følte deg uvel, og hun trodde det var på grunn av alkoholen. Hun tenkte ikke på at det kunne skyldes for lavt blodsukker.»

«Hvor er Isobel?» undret Breannas mor.

Ajay forsto at Breannas foreldre var oppskaket, og han fikk en fornemmelse av at Daisy ble mer og mer anspent. Hun rettet ryggen, som om hun gjorde seg klar til kamp. Ajay antok at foreldrene var mer lettet og bekymret enn sinte, men han visste også at Daisy ikke kunne høre engstelsen i stemmene deres. Hun oppfattet ordene, men ikke toneleiet.

Han så på henne og formet ordene taust med leppene. Det går bra. De er bare bekymret.

Alle var opprørt nok fra før, og det ville ikke hjelpe at stemningen ble enda mer opphetet. Men Daisy valgte å ignorere ham.

«Isobel har nettopp dratt herfra», opplyste hun. «Hun har vært veldig bekymret for Breanna. Hun klandret seg selv for at hun burde ringt etter hjelp tidligere, men som doktor Patel nettopp sa, så kan symptomene på hypoglykemi og overdrevent alkoholkonsum være veldig like. Hvis ikke Isobel hadde ringt etter assistanse, kunne Breannas tilstand vært mye verre.»

Det overrasket ham at han hadde gjennomskuet henne og skjønt at hun kom til å sette ord på hva hun tenkte, og at hun var så direkte og engasjert. Og selv om det gjorde ham litt bekymret siden det ikke var til hjelp for Breannas sak, ønsket han ikke å overstyre henne. Innerst inne var han enig med henne, og innvendingen hennes satte ikke Breannas helse i fare. Han ville ikke nøle med å bryte inn hvis han mente at pasientens ve og vel var truet, men det var ikke tilfellet her og nå.

«Breanna gjorde et dårlig valg», fortsatte Daisy. «Begge jentene gjorde det. Men de er uerfarne tenåringer, og Isobel handlet riktig. Hun skaffet Breanna den hjelpen hun trengte.»

Breanna brøt inn, og alles øyne var rettet mot henne. «Det var ikke Isobels feil. Hun fikk meg ikke til å drikke.»

«Isobel kom til sykehuset sammen med Breanna», forklarte Ajay. «Hun ringte nødnummeret og sørget for at hun fikk hjelp i tide.»

«Ringte hun politiet?»

Ajay ristet på hodet. «Isobel ringte etter ambulanse. Politiet er ikke involvert.»

«Får man ikke bot eller straff når man er for ung til å drikke alkohol?»

«Det kan skje», bekreftet han. «Men jentene drakk hjemme før de gikk ut. Ikke offentlig, og det var ingen voksne til stede i huset. I så fall kunne de blitt straffeforfulgt. Men det var bare tenåringer som var samlet. Ikke sant, Breanna?»

Hun nikket.

«Isobel handlet helt riktig», gjentok Ajay. Han ønsket ikke at Isobel skulle føle skyld. Hun hadde gjort så godt hun kunne for å hjelpe venninnen sin. «Jeg har erfart før at ungdommer får panikk i lignende situasjoner og forlater vennene sine. Hvis Isobel hadde gjort det, ville vi kanskje ikke stått her i dag og snakket med Breanna. Det var galt av jentene å innta alkohol, men Isobel gjorde det som var riktig da ulykken inntraff. Hun ringte etter ambulanse, hun fulgte Breanna til sykehuset og informerte oss om at Breanna er diabetiker.»

Breannas mor løftet datterens hånd og stirret på håndleddet hennes. «Hvor er armbåndet ditt?»

«Jeg hadde det ikke på meg.»

«Breanna!»

«Du vet at jeg hater å bruke det.»

«Men en dag kan det redde livet ditt», insisterte faren. «Du skjønner vel det? Tenk på hva som kunne ha skjedd hvis Isobel ikke hadde vært sammen med deg. Armbåndet kunne vært det eneste som ga ambulansefolkene et hint om hva som var galt med deg.»

«Kan jeg komme med et forslag?» spurte Daisy. «Jeg vet at det er ulike meninger om dette, men en medisinsk tatovering er et godt valg for tenåringer med livstruende allergier eller andre medisinske tilstander.»

«En medisinsk tatovering?»

«Ja.» Daisy nikket, strakte ut sin høyre arm og viste dem undersiden av håndleddet sitt. «Vi snakker om en liten tatovering akkurat her. På samme sted som armbåndet ville vært.»

«Jeg vet ikke noe om en slik tatovering», utbrøt Breannas mor.

«Det finnes også midlertidige tatoveringer, som kan fjernes», fortsatte Daisy. «Kanskje det kunne vært et kompromiss. Noe dere kan diskutere hjemme?»

«Når kan vi ta med oss Breanna hjem?»

«Om en liten stund», svarte Ajay. «Jeg skal bare forsikre meg om at hun er satt opp til en etterkontroll hos fastlegen sin.»

«Fastlegen? Men du sa jo at hun er frisk.»

«Og det er hun. Men legen må få vite hva som har skjedd. Hun må følges opp. Og hun må lære hvordan hun skal forholde seg til alkohol.»

«Hun er bare seksten år!» kom det fra Breannas far.

«Jeg skal aldri drikke igjen», erklærte Breanna.

Ajay smilte. «Jeg vet at det er slik du føler og tenker akkurat nå. Men i likhet med den tatoveringen, er alkohol også et tema dere må snakke mer om. En insulinpumpe kan være et godt valg for tenåringer. Har det vært diskutert før?» Familien nikket. «Dere har en del å tenke på, men ingen avgjørelser må tas her og nå. Jeg skal sende en e-post til Breannas lege, og Daisy vil ordne med utskrivelsen hennes. Hun gir dere beskjed når dere kan dra hjem.»

Daisy fulgte Ajay ut. Armen hans streifet hennes mens de gikk gjennom korridoren, og han enset en ny gnist. En fornemmelse som distraherte ham. Ikke ubehagelig – men veldig uventet.

Han kunne ikke la seg overvelde av dette i fremtiden. Han måtte være forberedt.

«Går det bra med deg?» spurte han.

*

Daisy stanset og snudde seg mot ham. «Hvorfor spør du om det?»

«Du virket litt opprørt der inne.»

Daisy skulle til å late som om alt var bra, men Ajays store, brune øyne lyste av omtanke, og hun fikk en fornemmelse av at han spurte av oppriktig interesse.

Hun hadde merket seg at han sørget for at hun følte seg inkludert under samtalen med Brenna og foreldrene, og det satte hun pris på. Han hadde posisjonert seg slik at hun kunne se ansiktet hans og lese på leppene når han snakket. Og han hadde rørt lett ved armen hennes når han ville ha oppmerksomheten hennes.

Det var som om hun ennå kunne kjenne varmen fra fingrene hans på huden, og hun ville ikke lyve.

«Det stemmer», tilsto hun. «Jeg trodde foreldrene skulle gi henne en skikkelig skjennepreken, og jeg syntes ikke det var riktig tid og sted for det. Og jeg ønsket heller ikke at de skulle kritisere Isobel. Datteren deres kan takke Isobel for at hun lever, og de spurte ikke engang om det gikk bra med Isobel! De står i takknemlighetsgjeld til Isobel, og jeg syntes det var viktig å poengtere det.»

Ajay smilte. «Jeg tror de oppfattet beskjeden din.»

«Fint», svarte Daisy, overbevist om at hun hadde handlet riktig. «Men det er selvsagt lov å være uenig med meg. Det er i så fall ikke første gang jeg får kritikk for å ha sagt meningen min.»

«Jeg har ikke tenkt å kritisere deg. Jeg er faktisk enig med deg. Men hvis kommentarene dine hadde fått negativ betydning for pasientbehandlingen, ville jeg ikke nølt med å si ifra. Jeg var bare litt bekymret for at du misforsto situasjonen. Breannas foreldre var svært bekymret for henne. De hadde flydd fra motsatt ende av landet uten å vite hva som kunne ha skjedd mens de var i luften.»

«Jeg skjønner. Breanna var heldig. Og hun er heldig som har foreldre som bryr seg om henne.» Hun skulle ønske hun kunne sagt det samme om alle foreldrene hun møtte på sykehuset, men slik var det dessverre ikke. «Men jeg må advare deg om at det neppe var siste gang jeg sa klart ifra om hva jeg mener, selv om jeg burde latt være. Hvis noe opprører meg, pleier jeg å si ifra. En vane som har skapt konflikt mellom meg og avdelingslederen før.»

«Hva er det som gjør deg opprørt?» spurte han.

«Urettferdighet. Barn som blir utsatt for overgrep … fysisk og emosjonelt. Barn som blir syke fordi de ikke har fått vaksiner. Barn trenger en stemme som snakker for dem, og noen ganger er det jeg som gir dem den stemmen. Jeg kan ikke høre, men det er ikke noe galt med stemmen min. På barneavdelingen vet man aldri hvordan ting utvikler seg. Og ikke alle foreldre er gode foreldre. Mange barn ender opp her på grunn av foreldrene sine.»

Hun trakk pusten og ventet på kommentaren hun trodde ville komme. Hun var forberedt på at han ville ha en formening om de bestemte synspunktene hennes, de fleste hadde jo det. Men han var taus, som om han aksepterte at hun hadde rett til å ha sin egen oppfatning om ting.

Det satte hun pris på. Folk flest oppførte seg som om de var overrasket over at hun i det hele tatt hadde sin egen mening om ting, som om døvheten betydde at hun var stum og tilbakeholden. Og når hun uttrykte sin oppfatning om ting, var det som om de mente at hun tok feil. Fortiden hadde lært henne at kombinasjonen av døvheten og utseendet hennes fikk folk til å tenke at hun var dum. Men det var deres problem, ikke hennes.

Var det virkelig mulig at Ajay var annerledes?

Hun så ham i øynene i håp om å lese tankene hans. Siden hun manglet evnen til å oppfatte folks følelser ved hjelp av stemmen og toneleiet deres, hadde hun blitt ekspert på å tyde følelsene via kroppsspråket og ansiktsuttrykket – spesielt øynene. Noen følelser var lettere å lese enn andre. Sinne satte seg ofte som spenning i skuldrene, stiv kroppsholdning og stram kjeve. Nervøsitet kunne røpe seg i blikket og en rastløs holdning. Lykke og sorg var lett å gjennomskue, og selvsikre personer hadde som regel en avslappet framferd.

Empati var vanskeligere å oppdage. Det lå dypt i et menneske og kom fra hjertet, fra sjelen, og hun hadde lært seg å se etter denne egenskapen i øynene til folk. Sjelens speil.

Og hun så empati hos Ajay.

Intuisjonen fortalte henne at han hadde et godt hjerte.

Han rørte ved armen hennes for å få oppmerksomheten hennes. Det fikk huden hennes til å sitre, og varme ilinger strømmet gjennom henne.

Han nikket. «Det er bra. Barn trenger av og til noen som står opp for dem. Er du klar til å ordne med Breannas utskrivelse mens jeg skriver den e-posten til fastlegen hennes?»

«Selvsagt.»

«Takk.»

Han smilte til henne og hun ble mo i knærne. Daisy kjente at hun rødmet og sukket lettet da Ajay satte kursen mot heisen ned til akuttmottaket. Hun ble stående i korridoren et øyeblikk for å samle tankene før hun gikk til sykepleiernes vaktrom for å organisere Breannas utskrivelse.

Men det var vanskelig å konsentrere seg.

Hun kjente seg anspent og oppspilt, og hun måtte ta seg sammen. Legge et lokk over denne tiltrekningen hun følte. Han var utilgjengelig. Forbudt. Han hadde et barn, og mest sannsynlig en kone.

Han bar ingen giftering, men det var ikke så uvanlig blant sykehuspersonellet. Mange helsearbeidere brukte ikke ringer og juveler, siden god hygiene krevde at de vasket og desinfiserte hendene sine hele tiden, og ringene kom i veien.

Han hadde snakket om sønnen, og han var sikkert lykkelig gift. Han var snill, omtenksom og flott. Noen hadde nok kapret ham for lengst, og Daisy kunne ikke forestille seg at noen kvinne ville ønske å gi slipp på ham.

